ประกาศ เรื่อง ยกเลิกประกาศแก้ไขเพิ่มเติมการใช้กฎอัยการศึกลงวันที่ 24 เมษายน พุทธศักราช 2485


ประกาศ
ประกาศ
เรื่อง ยกเลิกประกาศแก้ไขเพิ่มเติมการใช้กฎอัยการศึก
ลงวันที่ ๒๔ เมษายน พุทธศักราช ๒๔๘๕[๑]
 

ในพระปรมาภิไธยสมเด็จพระเจ้าอยู่หัวอานันทมหิดล
ผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๑ สิงหาคม พุทธศักราช ๒๔๘๗)
ปรีดี พนมยงค์

โดยที่ได้มีประกาศพระบรมราชโองการ ลงวันที่
๑๐ ธันวาคม พุทธศักราช ๒๔๘๔ ให้ใช้กฎอัยการศึกทั่วราชอาณาจักร เป็นผลให้บรรดาคดีอาญาทั่วราชอาณาจักรขึ้นศาลทหารทั้งสิ้น
ต่อมาได้มีประกาศพระบรมราชโองการแก้ไขเพิ่มเติมการใช้กฎอัยการศึก ลงวันที่ ๒๔ เมษายน
พุทธศักราช ๒๔๘๕ เกี่ยวกับเรื่องอำนาจศาล ซึ่งเห็นสมควรให้ศาลพลเรือนได้แบ่งเบาภาระไปจากศาลทหารได้
แต่บัดนี้ได้มีพระราชบัญญัติกฎอัยการศึก (ฉบับที่ ๓) พุทธศักราช ๒๔๘๗ เปลี่ยนแปลงอำนาจศาลทหารและศาลพลเรือนในเขตใช้กฎอัยการศึกเสียใหม่
คือ ในเขตที่ประกาศใช้กฎอัยการศึกนั้น ศาลพลเรือนคงมีอำนาจพิจารณาพิพากษาคดีอย่างปกติ
แต่ผู้มีอำนาจประกาศใช้กฎอัยการศึกมีอำนาจประกาศให้ศาลทหารพิจารณาพิพากษาคดีอาญาซึ่งการกระทำผิดเกิดขึ้นในเขตที่ประกาศใช้กฎอัยการศึกและในระหว่างที่ใช้กฎอัยการศึก
ตามที่ระบุไว้ในบัญชีต่อท้ายพระราชบัญญัติดังกล่าวทุกข้อหรือแต่บางข้อและหรือบางส่วนของข้อใดข้อหนึ่งได้
และได้มีประกาศพระบรมราชโองการให้ศาลทหารมีอำนาจพิจารณาพิพากษาคดีอาญาตามพระราชบัญญัติกฎอัยการศึก
(ฉบับที่ ๓) พุทธศักราช ๒๔๘๗ แล้ว จึงสมควรยกเลิกประกาศแก้ไขเพิ่มเติมการใช้กฎอัยการศึก
เรื่องอำนาจศาล ลงวันที่ ๒๔ เมษายน พุทธศักราช ๒๔๘๕ นั้นเสีย

ผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
จึงประกาศให้ยกเลิกประกาศแก้ไขเพิ่มเติมการใช้กฎอัยการศึก เรื่องอำนาจศาล ลงวันที่
๒๔ เมษายน พุทธศักราช ๒๔๘๕ ตั้งแต่วันที่ ๑ มกราคม พุทธศักราช ๒๔๘๘ เป็นต้นไป

ประกาศ ณ วันที่ ๓๑ ธันวาคม
พุทธศักราช ๒๔๘๗ เป็นปีที่ ๑๑ ในรัชกาลปัจจุบัน


ผู้รับสนองพระบรมราชโองการ
ควง อภัยวงศ์
นายกรัฐมนตรี
































สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๖๑/ตอนที่ ๗๙/หน้า ๑๒๗๓/๓๑ ธันวาคม ๒๔๘๗